b'\n_START_ARTICLE_\nKatangan piiri\n_START_PARAGRAPH_\nKatangan piiri (ven. \xd0\x9a\xd0\xb0\xd1\x82\xd0\xb0\xd0\xbd\xd0\xb3\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Katangski raion) on kunnallinen itsehallintoalue Irkutskin alueella Ven\xc3\xa4j\xc3\xa4ll\xc3\xa4. Vuonna 1937 perustetun piirin pinta-ala on 139\xc2\xa0000 neli\xc3\xb6kilometri\xc3\xa4. Asukkaita on 4\xc2\xa0200 henke\xc3\xa4 (vuonna 2009)._NEWLINE_Katangan piiri sijaitsee Irkutskin alueen pohjoisimmassa osassa. Pinta-alaltaan se on alueen suurin ja v\xc3\xa4kiluvultaan pienin. Id\xc3\xa4ss\xc3\xa4 piiri rajoittuu Sahan tasavaltaan, etel\xc3\xa4ss\xc3\xa4 Irkutskin alueen Kirenskin, Ust-Kutin ja Ust-Ilimskin piireihin sek\xc3\xa4 l\xc3\xa4nness\xc3\xa4 Krasnojarskin aluepiirin Evenkiaan. Piiri on saanut nimens\xc3\xa4 sen halki virtaavan Ni\xc5\xbenjaja Tunguskan mukaan. Aikaisemmin sen yl\xc3\xa4juoksua sanottiin Katangaksi._NEWLINE_Piiriin kuuluu nelj\xc3\xa4 maalaiskunta: Jerbogat\xc5\xa1on, Nepa, Podvolo\xc5\xa1ino ja Preobra\xc5\xbeenka. Hallinnollinen keskus on Jerbogat\xc5\xa1onin kyl\xc3\xa4. Asutuskeskuksia on yhteens\xc3\xa4 15._NEWLINE_Seudun kanta-asukkaita ovat evenkit, joita asuu Hamakarin, Nakaninon, Tetejan ja Tokman kyliss\xc3\xa4. Valtaosa v\xc3\xa4est\xc3\xb6st\xc3\xa4 on ven\xc3\xa4l\xc3\xa4isi\xc3\xa4._NEWLINE_Perinteisi\xc3\xa4 elinkeinoja ovat poronhoito, mets\xc3\xa4stys ja kalastus. Seudun rikkaat \xc3\xb6ljy- ja kaasuesiintym\xc3\xa4t sek\xc3\xa4 mineraali- ja mets\xc3\xa4varat ovat l\xc3\xa4hes kokonaan hy\xc3\xb6dynt\xc3\xa4m\xc3\xa4tt\xc3\xa4.'